《又中秋分韵得处字》
宋代·高斯得

西风涤残㶼，秋水静如滤。客心悲未央，感兹年芳去。

聊携池上酌，相与豁烦虑。我殽楚以陈，曾未举前箸。

延首视太清，飞娥已来御。屏翳虽放纷，不敢捩眼觑。

清辉岂不佳，祇益畸人苦。故乡值良辰，辄与亲昵醵。

转蓬随天风，异县不可据。明年看清光，那知又何处。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。